Behoort dié diamant aan jou?ŉ Grafiese voorstelling van ŉ diamant (Foto: Pixabay,TracyJaneShaw) ŉ Vrou van Pretoria is op soek na die eienaar van ŉ “baie unieke en besonderse” diamant nadat sy dié steen tydens haar vakansie aan die kusdorpie Witsand in die Wes-Kaap in die badkamer van ŉ kampeerterrein opgetel het. Thea Bester-Swanepoel het aan Maroela Media vertel haar ma, Ria Bester, het dié diamant gewaar waar dit op die munisipale kampeerterrein se badkamervloer gelê het. Hoewel sy met dié oënskynlik waardevolle steentjie na al die kampeerders is, kon sy nie daarin slaag om die eienaar op te spoor nie. “Toe sy die diamant sien, het sy dadelik besef dat dit nie sommer enige ring is nie,” vertel Thea. “Die diamant is baie spesiaal – dit het ŉ vreemde snit en ŉ ongewone kleur. Ek dink die eienaar verlang haar dood daarna.” Sy sê hoewel hulle nie die ring laat waardeer het nie, blyk dit die ware Jakob te wees. “Ons het sommer op die internet gekyk na tekens waarvoor jy moet kyk as jy ŉ egte diamant wil uitken en al die tekens is daar dat dié steen baie waardevol is. “Hy is minstens een karaat, indien nie meer nie, en hoort waarskynlik op ŉ trouring. Ons vermoed die steentjie het losgekom. As ek die eienares was, sou ek nie weet waar om te begin soek nie – al wat ek weet, is dat my hart baie seer sou wees indien ék die steen verloor het,” sê sy. Indien dit jou ring is, kan jy hom terugeis deur die snit en die kleur van die diamant te identifiseer. Stuur ŉ e-pos aan Thea na [email protected]. Die foto in die artikel is ŉ grafiese voorstelling van ŉ diamant en nié die verlore diamant wat in Bester se besit is nie.